সহজ কথায়, যে রাজনীতি নৈতিকতার সব স্পর্শমুক্ত তারই এমনি পরিণতি সেই জনপদের জন্য অভিশাপরূপে দেখা দেয়। তাই বলি, নৈতিকতা সুস্থ রাজনীতির শুধু অলঙ্কার নয়, এর অন্যতম ভিত্তিও। নৈতিকতাবোধ রাজনীতিকে শুধু মহান করে না, রাজনীতিকে সুস্থ করে, সবল করে, জনগণের কাছে অর্থপূর্ণ করে তোলে। রাজনীতিকদের নিরপেক্ষ দৃষ্টিভঙ্গি এ জন্য শুধু প্রয়োজনীয় নয়, অপরিহার্যও বটে। রাজনীতিকদের ন্যায়বোধ এ জন্য শুধু গুরুত্বপূর্ণ নয়, আবিচ্ছেদ্য অংশও বটে। ইংরেজ কবি টেনিসন (Tennyson) লিখেছেন, ‘আত্মমর্যাদাবোধ, আত্ম-সচেতনতা এবং আত্ম-নিয়ন্ত্রণ- এই তিনটি গুণই জীবনকে সার্বভৌম ক্ষমতার শীর্ষে নিয়ে যায়’ ('Self-reverence, self-knowledge, self-control-these three alone lead life to the sovereign power')। রাজনীতিকদের ক্ষেত্রে এই তিনটি গুণ অপরিহার্য। এর সাথে শুধু সংযুক্ত হতে হবে ন্যায়ানুগ মানসিকতা, নীতিবোধ এবং নৈতিকতার পাঠ। রাজনীতি তখনই সগৌরবে আত্মপ্রকাশ করবে। শাসকবর্গ তখনই সমাজের কাছে দায়বদ্ধ হবে। তাদের প্রণীত নীতি তখন হয়ে উঠবে ন্যায়নীতি। দুর্নীতি তখন সমাজ থেকে হবে নির্বাসিত। নৈতিকতা থেকে বিচ্ছিন্ন হলে রাজনীতি হয়ে পড়বে সঙ্ঘাতময়। নৈতিকতার স্পর্শই ক্ষমতাকে (Power) কর্তৃত্বে (Authority) রূপান্তরিত করে। ক্ষমতা অনেকটা পাশবিক। কর্তৃত্ব কিন্তু মানবিক। বাংলাদেশের রাজনীতিকেরা দুয়ের মধ্যে এই পার্থক্য যত শিগগির অনুধাবন করবেন ততই মঙ্গল।